Kinderverkragter-burgemeester uit Kannaland-amp verwyderJeffrey Donson (Foto: Facebook) Jeffrey Donson, ŉ veroordeelde kinderverkragter, is uit sy amp verwyder as burgemeester van Kannaland in die Wes-Kaap. Maroela Media het vroeër berig die Kommissie vir Geslagsgelykheid (KGG) het ’n ondersoek van stapel gestuur na die verkiesing van Donson. Hy is in 2004 aan die verkragting van ’n 15-jarige meisie skuldig bevind. “Die kommissie neem kennis daarvan dat alhoewel Donson na die Wes-Kaapse hooggeregshof geappelleer het en sy vonnis daarna verminder is, die skuldigbevinding aan verkragting nie betwis is nie,” het die KGG in daardie stadium gesê. Donson, president van die Independent Civic Organisation of South Africa (Icosa), is in November met behulp van die ANC as burgemeester aangewys terwyl Werner Meshoa as onderburgemeester aangewys is. Meshoa is vroeër aan bedrog skuldig bevind. ŉ Mosie van wantroue is Woensdag in ŉ raadsvergadering ter tafel gelê. Donson sal steeds as wyksraadslid optree om Icosa te verteenwoordig. “Ons is baie dankbaar dat Donson as burgemeester verwyder is,” sê Ian Cameron, woordvoerder van Action Society. “Dit is ŉ amp waarvoor hy nooit eers oorweeg moes word nie.” Cameron sê hulle voel sterk daaroor dat geen staatsamptenaar wat skuldig bevind is aan kinderverkragting – of enige ander kriminele rekord het – in ŉ regeringsamp moet dien nie. “Die regering kan nie sê hy beveg geslagsgebaseerde geweld terwyl hy verkragters in diens neem nie.” Die mosie van wantroue kom ná speaker Nicolaas Valentyn en waarnemende munisipale bestuurder Morné Hoogbaard op 11 Januarie ŉ brief van Rodge Albertus van die Kannaland Independent Party (KIP) ontvang het. In die brief sê Albertus die redes vir sy mosie is dat die uitvoerende burgemeester landswyd en internasionaal negatiewe publisiteit ontvang het en dit het ŉ direkte impak op sy geskiktheid om op te tree as ŉ openbare verteenwoordiger van die Kannaland-munisipaliteit. Action Society het in November 2021, direk ná die plaaslikeregeringsverkiesing, geëis dat die Donson onmiddellik moet bedank. Die organisasie versoek ook dat daar dringend aandag gegee moet word oor die funksionaliteit van die nasionale register vir seksoortreders en die belangrike rol wat dit in die regstelsel speel. “Openbare verteenwoordigers wie se besonderhede op dié lys verskyn, moet onmiddellik uit hul amp verwyder word. Ons kan nie toelaat dat veroordeelde kinderverkragters magsposisies in ons land beklee nie.”